《上赵司谏》
宋代·郭祥正

弹剑思经纶，悲歌负阳春。逢时不自结明主，空文亦是寻常人。

君不见太公辞渭水，谢安起东山。日月再开天地正，龙虎感会风云闲。

又不见屈原泽畔吟离骚，渔翁大笑弗餔糟。可行则行止则止，胡为憔悴言空劳。

夫君之名振朝野，道行谏听逢时者。南州岂足舒君才，天门夜诏星车回。

紫皇之真人，造化无嫌猜。往将和气辅舒惨，不令地下万物同寒灰。

功成收身綵云里，坐酌千觞浮玉蕊。麻姑王母相经过，醉来共泛瑶池水。

乐亦不可尽，名亦不可穷。愿学李贺逢韩公，他日不羞蛇作龙。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。